KRPZ-TN-OKAP-11-025/2025 Trenčín 27.06.2025

**PODVODNÍK SI PRIŠIEL PO 19.000,-€ – POLÍCIA HO ZADRŽALA PRIAMO NA MIESTE!**

V meste **Partizánske** sa pokúsil podvodník pod zámienkou vylákať od seniorky **19.000,-€**. Našťastie sa zásahom polície podarilo zamedziť tomu, aby žena o peniaze definitívne prišla. Neznáma osoba telefonovala seniorke na **pevnú linku** a tvrdila, že **jej peniaze doma nie sú v bezpečí**. Predstavila sa ako spolupracujúca osoba s políciou a naviedla ju, aby **vyhodila tašku s peniazmi z balkóna**.

Seniorka, v dobrej viere, že koná na pokyn polície, skutočne **z balkóna vyhodila tašku s 19.000,-€**. **Podvodník si ich prišiel vyzdvihnúť – no tam ho už čakala polícia, ktorá ho zadržala.**

Páchateľ bol **obvinený z trestného činu podvodu a vzatý do väzby.**

🛡️ **VAROVANIE PRE SENIOROV A ICH BLÍZKYCH:**

❌ Polícia **nikdy**:

* nežiada občanov, aby **vyhadzovali peniaze z okna,**
* nevyzýva, aby peniaze **odovzdali cudzej osobe,**
* **nezisťuje cez telefón**, koľko máte doma peňazí alebo na účte.

✅ ČO ROBIŤ, AK VÁM NIEKTO ZAVOLÁ S PODOBNOU VÝZVOU?

1. **Okamžite ukončite hovor.**
2. **Nevykonávajte žiadne pokyny neznámych osôb.**
3. **Ihneď kontaktujte políciu – linka 158.**
4. **Povedzte o tom niekomu z rodiny.**
5. **Varujte svojich susedov a známych** – každý rozhovor môže niekomu zachrániť úspory.

**Prosíme, pomôžte chrániť našich seniorov.**
Zdieľajte túto informáciu, vytlačte a zverejnite oznam, kde to má zmysel – v bytovke, na nástenke, v klube dôchodcov.
Dôvera je vzácna – **nedovoľme podvodníkom, aby ju zneužili.** 🙏